Nick Hækkerup (S), 2008-01-08:
Som det blev nævnt før, skal Folketinget med L 31 på en gang forholde sig til en buket af love - ikke mindre end 12 stykker.
De fleste af de foreslåede lovændringer er ganske fornuftige og giver relevante svar på nogle problemstillinger, som er konstateret udeomkring i det virkelige liv.
I buketten af forslag er der et forslag, som Socialdemokratiet mener der er grund til at give særlig opmærksomhed, nemlig forslaget om afskaffelse af det særlige fradrag til eksportmedarbejdere.
Det er et fradrag, som f.eks. kommer rejsemontørerne fra MAN B&W i Frederikshavn og Holeby til gode, det vil sige medarbejdere - danskere - som rejser rundt i verden og foretager reparationer og montage af skibsmotorer.
En stor del af deres arbejde består af salg i forbindelse med reparationer og montage.
Det fradrag handler i sin substans om danske virksomheders eksport i den store verden.
Det er i flere sammenhænge og fra flere sider understreget, at hvis planen skal hænge sammen, så skal den ustøttede beskæftigelse øges varigt med 20.000 personer, og den gennemsnitlige arbejdstid må ikke falde.
Med den måde, arbejdsmarkedet i øvrigt udvikler sig på frem mod 2015 med ændret alderssammensætning osv., så betyder det i realiteten, at den gennemsnitlige arbejdstid skal løftes med 1,8 pct. de kommende år.
Eksportmedarbejderfradraget blev som nævnt indført for nogle år siden med det mål at sikre den danske eksport, hvilket der bestemt fortsat er et betydeligt behov for, betalingsbalancens udvikling siden 2004 taget i betragtning.
Fjernelsen af eksportmedarbejderfradraget vil altså være problematisk i forhold til 2015-planens mål om øget beskæftigelse og fastholdelse af den gennemsnitlige arbejdstid og dermed stabiliteten i den danske økonomi og vil skubbe yderligere til en uheldig udvikling i betalingsbalancen.
Heroverfor står så den rimelige begrundelse, at vi er nødt til at gøre det for at sikre EU-lovmedholdeligheden.
Og der henvises i den her forbindelse i bemærkningerne til lovforslaget til en afgørelse, som Kommissionen har truffet vedrørende udgifter til repræsentation.
At det samme gør sig gældende for eksportmedarbejderfradraget, er der ikke argumenteret overbevisende for, ligesom det blot i lovforslaget er anført, at det må anses for usandsynligt, at støtten i de to bestemmelser vil kunne godkendes af Kommissionen som lovlig statsstøtte.
Socialdemokratiet mener, at der, før loven vedtages, er behov for yderligere dokumentation for, at de danske regler faktisk er uforenelige med EU-retten.
Vi står jo ikke lige over for en traktatkrænkelsessag på dette punkt.
Der er grund og tid til at overveje alternative løsninger, så de erhvervsmæssige konsekvenser kan afbødes.
Det kunne ske ved et tværministerielt samarbejde eller på anden måde.
Socialdemokratiet kan støtte de fremsatte forslag, men ønsker som nævnt forbeholdene omkring det særlige fradrag for eksportmedarbejdere udredt grundigere.
Der skal efter vores opfattelse udvises forsigtighed med at agere i strid med den økonomiske politik og muligvis bevæge sig på kanten af skattestoppet, blot fordi regeringen har mere eller mindre velbegrundede formodninger om, hvad bureaukratiet i Bruxelles måske hypotetisk måtte mene om dette eller hint.